
Car coidealistes! 


Li estive ha passat e li autun ha arivat. Durant mi vacanties yo esset sin li internet ma con mi nov aparate por 
leer libres electronicmen. Yo hat descargat sur it mult textus in Interlingue e altri libres. Pro to yo esset tre 
activ durant mi vacanties por Interlingue e yo scrit mult textus. Yo ha finit li duesim original obscur legende in 
Interlingue e traductet quelc fabules. E yo va publicar les in mi blog e anc in ti-ci jurnal. 

In general yo vide un cert tendentie scrir original textus. Yo vide to in li Facebook gruppe, in li Interlingue 
Wikipedie e anc in li divers bloges de Interlingue. Yo vole incoragear omni letores scrir in Interlingue- 
Occidental. It es vermen facil scrir in li lingue de Edgar de Wahl e anc altres posse comprender vor textus sin 
har aprendet Interlingue antey. 

Li estive es por "li grand planlingues" anc li seson de conferenties. Li diminuent númere de Esperantistes 
reunit se sur li insul Island. Apropó Esperanto: Pos quelc annus yo finalmen forlassat oficialmen li 
organisation de Esperanto in Germania. Yo nequande esset un activ Esperantist e mi opinion pri Esperanto e 
li ovre de Zamenhof certmen ne es tre bon. 

Un litt gruppe de Idistes assemblat se in Francia por un tal-nominat "vacanties-conferentie". To signica un 
reunion sin alquel seriosi programma e solmen por turistic scopes. Li conferentie mundal de Interlingua in 
Germania esset mem anullat pro financial motives. Concernent li idioma de IALA on vide per to que li 
optimistic raportes in li central organ de Interlingua "Panorama" e li realitá es du diferent coses. 

Ma ne hay un cause esser maliciosi pri to. Omnicos to solmen monstra que li témpor por bombastic e long 
conferenties por planlingues ha passat e noi deve questionar nos ca noi vermen vole un conferentie de 
Interlingue e qualmen it posse aspecter. Un conferentie quam Ido sin alqual seriosi programma es secun mi 
opinion un grand perde de témpor e pecunie. Ma gigantesc e bombastic anuncies sin substantie quam on 
posse observar che Interlingua certmen anc ne es seriosi e es solmen un self-fraude. 

Secun mi opinion durant ti moment por Interlingue it es fórsan tro tost arangear un tal grand reunion. Ancor 
manca ver activistes de Interlingue. Mult persones ocupa se pri Interlingue solmen quam un inter pluri 
planlingues. Adplu Interlingue-Occidental nequande havet un tradition de conferenties. Pro su negativ 
experienties pri conferenties de Esperanto e Ido mult Occidentalistes esset tre reservat concernent li idé de 
conferenties. 

In ti-ci numeró de lE-Munde noi trova quam sempre novas in Interlingue e pri Interlingue. In li angul liric vu 
trova denov tri traductiones de poemas in Interlingue. Adplu ti-ci numeró de lE-Munde contene li traduction 
del lituanian fabul "L/ dracon con li nin capes ". Li tematic articul in ti-ci numeró es pri li state de Yemen. Ta 
hay un fort movement por recrear li state de Sud-Yemen, quel existet quam comunistic state inter 1967 e 
1990. Yo desira vos un plesent letura! Quam sempre yo vell esser joyosi pri vor opiniones e comentaries pri 
li numeró 7 de lE-Munde. Yo mersia Michelle pro su contributiones in ti-ci numeró e li seniores Plavec e 
Werner pro li corecturas. 


Vor Thomas Schmidt 

NOVAS DE INTERLINGUE-OCCIDENTAL 



Ll NUMERÓ 315 DE COSMOGLOTTA HA APARIT 

In li fine del junio 2013 esset publicat li numeró 315 (Januar-Junio 2013) del jurnal Cosmoglotta. 
Cosmoglotta es scrit in Interlingue (Occidental) e apari desde 72 annus. It es li central organ del Interlingue- 
Union. Li numeró 315 have ott págines e contene li sequent articules: 

- Litt incontra in Ulm. Un del rar convenidas de Interlinguistes evenit ho-annu in Ulm li lOim de Januar 2013. 

- Adrian J. Pilgrim morit. Trist nova ex li Insul de Man. 

- Li coron del imperator. Napoleon e li comense del epoca de vapor. Traduction de un essaye de Karl May. 

- Li propaganda del generale. César e li helvetos - secun un articul de Martin Ebel. 

- Ultim págine: Nov resultates de reserchas pri li desaparition del dinosauros. 

Si vu have interesse reciver Cosmoglotta, ples scrir a Donald Gasper o a me. 


INTERLINGUE-GRUPPE DE FACEBOOK CRESCE PLU 



Li gruppe de Interlingue che li social retage Facebook cresce plu quam in anteriori periodes. In li octobre 
2013 li membritá ha atinget li numeró de 60 membres e li gruppe es tre activ. Mult persones scri in 
Interlingue pri actual temas o questiona pri Interlingue. In ti moment li Facebook gruppe de Interlingue es li 
centre de diari activitá del lingue de Edgar de Wahl. Mersí a omni activistes in ti gruppe! 

Li gruppe de Interlingue-Occidental che Facebook: http://www.facebook.com/aroups/403123056383240/ 

INTERLINGUE-WIKIPEDIE HAVE NU PLU QUAM 2100 ARTICULES 


WikipediA 

Anc li Wikipedie de Interlingue ha crescet. In li fine del septembre 2013 it atinget li numeró de 2'100 articules 
per un contribution pri li sved autor August Strindberg. Li Wikipedie in Interlingue es un parte del oficial 
Wikipedie. It es tre injoyant que li max mult nov articules in li Wikipedie es scrit in un bon lingue e consiste de 
plu quam solmen un o du frases. Sovente hay plu information in li articules del Interlingue-Wikipedie in 
comparation con li wikipedies de altri planlingues quam Esperanto, Ido o Interlingua. Mersí a omni autores, 
contributores e auxiliatores! Lass nos continuarti bon projecte juntmen! 

Li Interlingue Wikipedie http://ie.wikipedia.org 





Ll MUNDE IN INTERLINGUE-OCCIDENTAL 



DU NOV STATESIN WEST EUROPA? 



Alex Salmond e Nícole Sturgeon del SNP 


Si on parla in Europa pri secessiones e li nascentie de nov states on pensa in prim al ost de Europa, ma anc 
in li west de Europa it ha devenit in li recent mensus plu probabil que hay bentost du nov states. Li possibil 
secessiones de Catalonia de Hispania e de Scotia del Reyatu Unit es un grand defí por li Europan Union pro 
que it acte se pri du membres del Europan Union. Bruxelles prova descoragear li possibil secessionistic 
regiones per li menacie que ili vell perdir su membritá in li Europan Union e vell dever denov petir pri li 
membritá in li Europan Union por intimidar Catalonia e Scotia. 

In Scotia li via vers un índependent state es ja líber. Presc exactmen pos un annu li 18-im de septembre 
2014 Scotia va decider in un plebiscite pri su membritá in li Reyatu Unit. Scotia es ja desde 300 annus in un 
union con Anglia. Ma li guvernant partise de Scotia, li Scot National Partise (SNP), vole finir ti union. Til nu ne 
hay un majorité por ti idé. Secun sondages de opinion solmen 40 percent del habitantes de Scotia suporta li 
projecte de un índependent state. Mult homes time negativ economic consequenties in casu de un 
separation, precipue li féminas de Scotia es tre sceptic. Ma resta ancor un annu por li prim-ministre de 
Scotland Alex Salmond e su SNP por persuader li scepticos. Támen it es un signe de un ver democratie que 
London permisse un tal plebiscite. 

In Hispania li situation es totmen altri. Secun nov sondages de opinion hay un majorité por li índependentie 
de Catalonia, ma li central guvernament in Madrid ne vole dar Barcelona li jure votar pri li separation. Til nu li 
conservativ prim-ministre de Hispania Mariano Rajoy amemora sempre al constitution quel ne permisse un 
tal plebiscite. Por changear ti obstinat position li movement por li índependentie de Catalonia arangeat li 11- 
im de septembre 2013 un grand demonstration. On format un human caten inter li Pirinées in li nord til 
Valencia in li sud. Li homes tenet se ye li manus e li caten esset plu long quam 400 kilometres. Inter 500.000 
e 1,5 million persones partiprendet in ti manifestation del fortie. Li slogan del demonstration esset "li 
catalonian via al índependentie." 



Li flagga del movement por li índeperidentie de Catalonia 


Li action similat a un action del baltic states in li annu 1989 quande on format un human caten de Estonia 
trans Latvia til Lituania por demonstrar por li índependentie del Soviet Union. Du annus plu tard Estonia, 
Latvia e Lituania devenit índependent. E politicos de Estonia, Latvia e Lituania mem publicmen suporta li jure 
de Catalonia por devenir un índependent state. It es clar que Madrid ne posse plu ignorar li movement por 
un índependent Catalonia e in facte negociationes inter li hispan prim-ministre Rajoy e li catalonian prim- 
ministre Artur Mas ja ha comensat. 


ESQUE CATES PREFERE FÉMINAS? 

Un studie del Centre por li examination del Departement por behavioristic biologie del universitá Konrad 
Lorenz in li austrian capitale Wien monstrat que cates prefere li companie de féminas plu quam li companie 
de mannes. To vale e por catos e por catas. Li scientistes pensa que cates ama féminas plu pro que por ili li 
voce de féminas sona plu tendrimen quam masculin voces. 

E cates sam quam infantes reacte plu bon a plu moll voces. Féminas have adplu li custom parlar plu con lor 
animales domestic. Féminas have generalmen anc plu fin manus e un plu fin tucha quam mannes. Quande 

féminas caressa cates, ellas fa to plu tendrimen quam mannes. 



Cates prefere féminas 

Li scientistes de conduida pensa que féminas es nascet con un instincte cuidar pri infantes e sovente ellas 
transmisse to anc al cates. Li max important beson de chascun animale domestic es que it es nutrit. E it es 
un facte que féminas passa plu témpor con li cates quam mannes. E li cates dedica plu atention a persones 
queles passa plu témpor con ili. 

(Michelie) 


Ĺ\ MAXIMPORTANTINSULES DE NOV-ZELAND NU ANC HAVE NÓMINES IN MAORI 

Til nu li du principal insules del state Nov-Zeland havet oficialmen solmen li nómines "nord-insul" e "sud- 
insul". Ma desde octobre 2013 ili have nu anc nómines in li maori-lingue, li lingue del indigen population de 
Nov-Zeland. On posse nominar nu li nord-insul anc "Te Ika-a-Maui" e li sud-insul "Te Waipoubamu". Te Ika-a- 
Maui significa li "pisc de Maui". Secun un legende de maores, li demí-deo Maui e su fratre prendet li nord- 
insul per su canne a piscar. 



Carte geografic de Nov-Zeland 

Te Waipoubamu significa "Li aquas del verdi petre". Pounamu es petres, queles es simil a jade e on posse 
trovar ti minerales in li sud-west del sud-insul. Li anglesi nómines nord- e sud-insul resta anc in li futur oficial. 

Desde quelc témpor li guvernament de Nov-Zeland efortia se dar al cultura de maores un plazza in li vive 
public. Mult signes de direction es bilingual anglesi e maori e tam quam li nómines geografic sur oficial 
internet-págines. 

NOBEL-PREMIE DE UTTERATURA POR ALICE MUNRO 


Li autoressa Alice Munro de Canada ha ganiat li Nobel-premie de litteratura in li anriu 2013. Ti premie existe 
desde 1901. Inter plu quam 100 laureates del Nobel-premie de litteratura Munro esset li 13-im fémina qui 
recive ti Nobel-premie. Li unesim fémina esset Selma Lagerlòf de Svedia in li anriu 1909. It sequet Grazia 
Deledda (Italia) in li anriu 1926, Sigrid Undset (Norvegia) in li anriu 1928, Pearl S. Buck (Unit States de 
America) in li anriu 1938, Gabriela Mistral (Chile) in li anriu 1945, Nelly Sachs (Svedia) in li anriu 1966, 
Nadime Gordimer (Sud-Africa) in li annu 1991, Toni Morrison (Unit States de America) in li anriu 1993, 
Wislawa Szynborska (Polonia) in li anriu 1996, Elfriede Jelinik (Austria) in li anriu 2004, Doris Lessing 
(Reyatu Unit) in li arrnu 2007 e finalmen Herta Muller (Germania) in li annu 2009. 



Li german edition del libre 
"Li dansa del felici ombres" 

Alice Munro nascet li 10 de julí 1931 in Wingham in li provincia Ontario in Canada quam Alice Ann Ladlaw. 
Ella havet 10 annus quande su matre aflictet de un rar forme del maladie Parkinson. Ella studiat jurnalisme 
in li universitá de West-Ontario inter 1949 e 1951. Ma Alice Munro devet pro manca de pecunie finir su 
studies preliminarimen e ella maritat Jim Munro. Li cuple have quar filias, ma ili divorciat in li annu 1972, e in 
li annu 1976 Alice Munro maritat li geograf Gerold Fremlin, qui morit in li april. Munro es conosset quam 
autoressa de curt racontas. Ella publicat su unesim colection de novelles in li annu 1968 sub li titul" Dance of 
the happy shades" (Li dansa del felici ombres). Til nu ella ha publicat deci colectiones de curt racontas e un 
roman. Li central tema del racontas de Munro es matres e filias. It es li unesim vez que un autor de Canada 
recive li Nobel-premie de litteratura. Munro ganiat li premie in li etá de 82 e on nominat la un " mastre de curt 
racontas 

(Michelle) 

ANGUL LIRIC 



ln nor angul liric yo ha traductet du poemas de autores ex li internet. 

YO NE SAVE 

Yo sede ci e pensa a te 
Yo ne save ca tu pensa a me. 

Fórsan yes, ma fórsan ne. 

Yo ne save 

Mi anteyan amore ne ha longmen passat 
Ya yo save que yo vole plu de te 
Yo ama te, 

ma esque tu vole me? 

Fórsan yes, ma fórsan ne. 

Yo ne save. 

(De Anne por su ver amore) 

SPEGUL 



Spegul 

Esque it monstra nor ver ego? 
Spegul 

Esque tu menti o ne? 

Spegul 

It es chascun die ta! 

Spegul 

Noi inplongea in un altri loc. 
Spegul 

Alquí regarda nos. 

Spegul 

Esque it es yo? 

(Autoressa: Marisa) 

UN CURT POEMA 

Un curt poema. 

Yo ama te, 
tu ha dit. 

Yo ha pensat, 
que it es un reve. 

Tu ha promesset, 
que tu resta che me. 

Ma tande tu ha solmen 
ruptet mi cordie. 

(Autoressa Madeline-Celine) 


9 



ANGUL LITTERARI 



Ll DRACON CON Ll NIN CAPES 
(Lituanian fabul traductet ex li german) 

Unquande esset un paisan, qui havet tri filios. Quande ili esset plu old, ili dit a lor patre. "Ples dar nos li 
partes de nor heredie. Noi vole migrar tra li munde." 

Chascun filio hat elevat du levrieros. Tande ili prendet li partes de lor heredie e comensat migrar tra li munde. 
Du eat un altri via e un eat in li cité. II arivat in li cité del rey e videt que omnes esset vestit in nigri. II eat a un 
tavernero e questionat: "Quo significa to, que omnes in li cité es vestit in nigri?" Li tavernero respondet: "Ho- 
posmidí ye tri clocca li rey va dar su filia al dracon con li nin capes quel va devorar la". Strax pos que il hat 
escutat ti nova, il hastat al mare. Ye li consentit hor on aportat li princessa. II aproximat se al princessa e dit: 
"Si tu va maritar me, yo va salvar te del dracon." 

Ella promesset que ella va devenir su marita, il mey solmen protecter la del dracon. 

Durant que ili talmen conversat li mare comensat mover se e li dracon con li nin capes reptet ex li aqua. Li 
filio saltat vers li dracon. II decupat li capes del bestie e pos il decupat li lingues ex omni nin capes e mettet 
les in su corbe. 

Quande on hat aportat li princessa, on hat poslassat la sol con li coche. Li cochero hat cavalcat a hem con li 
cavalles. 

Pos quelc hores un servitero del rey retornat con li cavalles por prender con se li coche. Quande il hat 
cavalcat al mare il trovat li princessa vivent. II mettet li capes del dracon in li coche, lassat li princessa intrar 
e comensat li retro-via al cité. 

II arivat a un ponte, quel ductet trans un fluvie. Subitmen li servitero haltat e dit: "Si tu di que yo ha salvat te, 
to va esser un avantage por me e por te. Ma si tu ne va far to, tande yo va jettar te de supra del ponte e yo 
va lassar te dronar." Pro que ella ne volet morir, ella devet jurar, que il hat salvat la. 

II aportat li nin capes del dracon a hem. Tande li rey strax lassat preparar li nuptie e invitat gastes. Al nuptie 
anc venit li fratre, qui hat mortat li dracon. Advere li capes del dracon esset ta, ma il questionat: "Pro quo 
have li capes null lingues?" 

Li servitero respondet: "Null dracon have un lingue." Tande li fratre prendet li lingues ex li corbe e mettet les 
in li boccas. 

Li senioretta dit: "Ti-ci mann ha salvat me del dracon e ti-ta mann volet dronar me. Yo devet jurar a il, que il 

esset li salvator." Nu omni reyes e seniores decidet condamnar li servitero al morte. Ili dit: "II mey esser ligat 
al caude de un cavall por traer le til il va esser mort." 

E li senioretta esset maritat con li ver salvator. 

Pos li maritage ili vivet un cert témpor, tande il exeat al mare. II ascendet un foy e stat ta. Tande venit un 
fémina. Ella esset totmen humid e dit: "Car senior, lass me venir a tui bell foy por calentar me". 

II dit: "Tu posse far to." 

"Ma yo time me de tui levrieros. Lass me tuchar les unvez con mi flagelle." 



"Bon, ples far to." 

Li aqua-fémina tuchat li unesim can e pos li duesim can e finalmen ella tuchat li mann. Omnes transformat 
se in petres. Nam li aqua-fémina esset li marita del dracon. Ella volet venjar li morte del dracon, quel esset 
su marito. 

Durant su migration anc li duesim fratre arivat con su levrieros in ti cité. Li tri fratres aspectet unaltru tre 
similmen. Li princessa videt le migrante tra li cité e ella dit: "Esque tu ha ja retornat?" 

II pensat: "Quo significa to?" E il comprendet que su fratre devet esser ci. 

Tande il dit: "Yo ha ja retornat." 

"Nu u tu esset tant longmen?" 

"Ci e ta e pro to yo ha retardat me." 

Pos to anc ti fratre eat al mare. E denov venit li fémina, qui esset un sorciera. Ella tuchat con su flagelle li 
canes e li fratre e ili devenit petres. 

E anc li triesim fratre venit in li cité. Li princessa videt le e dit: "U tu esset tant longmen?" 

II pensat por se: "Quo ha evenit?" E il respondet: "Yo es por li unesim vez in ti-ci cité, tande certmen mi fratre 
es ci. Ma quande e u il ha desaparit?" 

Li princessa replicat: "II eat al mare e ne ha revenit." 

Li triesim fratre dit: "Anc yo va ear a ta e yo va vider quo ha evenit." II eat al mare e trovat un loc de foy. Ta il 
videt li petres. Li unes esset simil al homes e li altris esset simil a levrieros. Anc il accendet un foy. Tande 
venit li aqua-sorciera e dit: "Lass me ci calentar me!" "Yo va calenter te bon." II advocat su ambi canes. Li 
canes captet li fémina e lacerat la. Quande ili dislacerat la du yun damas saltat ex li córpor del sorciera. 

Un senioretta prendet li flagelle ex salice e tuchat li petres. Strax li ambi fratres e su canes stat avan ili. Li du 
fratres dit: "Noi ha vermen dormit tre profundmen." 

"Yes, vu ha dormit profundmen, nam vu esset transformat in petres." 

Pos to li du fratres maritat li ambi seniorettas. Li unesim fratre retornat al reyal castelle a su marita. E omnis 
vivet tre bon e felicimen. 


LINGUE 



Noi continua nor litt cursu de conversation diari. In ti numeró del revúe lE-Munde vu trova quelc frases util 
por petidas de information. Li frases es prendet ex li cursu de Alphonse Matejka por german-parlantes in li 
actual ortografie de Interlingue. In ti-ci numeró de lE-Munde vu trova li settesim parte del cursu. 


CONVERSATIONININTERLINGUE - PARTE 7 
PETIDAS DEINFORMATION - INFORMATIONES 

Quel es li (max proxim) via a ... ? 

Ples continuar in rect direction. 

Ples prender li prim strada lateral a levul (dextri). 

Esque it es lontan de ci? 

It es tot proxim. 

Esque yo posse ear per pede o deve yo prender li autobus (tram)? 
Quel monument es ti-ci? 

Quel edificie es ti-ci? 

TEMA: YEMEN - DU POPULES IN UN STATE 


Mult crises menacia li futur de Yemen: li scarsitá de aqua, li fame, li terrore-gruppe 
al-Qaida. Ma nequó es plu dangerosi quam li old reve del sud pri li independentie. 



Li flagga del state Sud-Yemen 1963-1990 


Aden - Quande li die del separation del sud de Yemen va har arivat, Hoda al-Attas va desmetter li nigri 
mantel del córpor e li cap-drap del cap. "Mi amicas e yo atende ti moment ja desde annus." Tande in li annu 
1990, quande li capitalistic nord e li socialistic sud unit se, li féminas del sud devet velar se contrarimen a su 
volentie, max sovente in nigri, sovente til li ocules: "Li homes ex li nord insultat nos quam prostitutas. Noi 
devet protecter nor maritos." Hoda al-Attas, un sociologa al universitá del costa-cité Aden, qui es parent con 
li ex-prim-ministre del socialistic Populdemocratic Republica Yemen, discusset recentmen in li academic 
circul li consequenties del unification por li féminas. "Li resultate esset catastrofal. Li education, li sanitá e li 
juridic position del féminas. Omnicos es plu mal desde tande." 

Hodie hay denov maritages con infantas e plu violentie contra féminas, confirma activistas por li jures del 
féminas. Misser puellas al scole es hodie ne plu un honor, ma li exception. Hoda al-Attas di que li sud ha 
regresset e deve se soluer del nord e finir li humiliation: "Ante li unification noi esset un popul in du landes. 
Nu noi es du popules in un land." 



Li actual presidente de Yemen Rabbo Mansur Hadi 

Du annus pos li insurection contra presidente Ali Abdullah Saleh, un annu pos il hat transdat li potentie a su 
vice-presidente Rabbo Mansur Hadi, Sanaa (li cité capital del Yemen in li nord del land) time nequó plu 

quam homes quam Hoda al-Attas, radical separatistes del ramificat movement por li índependentie Hirak. 
Antey li sud esset un prohibit zone por jurnalistes. Ma desde li revolte in Aden marcha quelc mill homes por li 
índependentie avan li cámeras del television. Ili es plu radical e plu violent quam jamá, provocat per un 
brutal policie e li islamistes del partise Islah. Ott homes morit recentmen durant colisiones. Li elites del cité 
capital Sanaa es ocupat per li lucte por li potentie e li state es debil. Pro to Hirak usa li favore del moment. 
Hoda al-Attas di: "Noi nequande esset plu fort." 

Hay mult de nostalgie. Li politologo Abdul-Ghani al Iryani di que li socialistic populrepublica esset fundat in li 
fine del annus 60 sur li ruines de un feudal societá, quel esset guvernat per li Reyatu Unit, e it esset un 
stalinistic un partise-sistema. It esset financiat per li Soviet-Union, quel devenit plu e plu infirm, controlat per 
li Statal Securitá. Secun al Irayani li regíme nationalisat li frisero-butícas e botes del piscatores pro que it ne 
existet nequó altri. Ma támen li homes standat plu bon. "Tande vivet 19 percent in povritá, hodie it es 54 
percent." Ex-presidente Saleh e su successor Hadi ha radicalisat li sud per violentie (Saleh) o negligentie 
(Hadi): "Ante six annus esset 80 percent del homes in mi ínformal inqueste por li separation del nord. Hodie 
it es 99 percent. In Aden li homes prefere un altri manjage, altri vestimentes e dialectes. "Nequande antey li 
sud ha sentit su propri identitá tam fort quam hodie." 



Li cité capital de Sud-Yemen Aden 


Inter omni crises, queles menacia li pos-autocratic transition in Yemen - li scarsitá de aqua, li fame, Al- 
Qaida, li schiitic Huti-insurection in li nord, null crise es tam dangerosi quam li reve del sud pri li separation. E 
to ne solmen por Sanaa. Un guerre por li secession vis a vis li costa del pirates de Somalia al Bab al- 
Mandab, li "porta de lácrimes", quel es li via marin por petroleo-naves del states del Persian Golf, vell haver 
catastrofal consequenties por li economie mundal. Conform a to li munde es til nu surd por li desires a un 
secession. 

Fadil Ismail Mohammed pensa que to es un errore, yes mem un ínjustitá. Quar annus pos li unification 
explodet li conflictes 1994 in un guerre intern. Mohammed esset in li etá de medie 20 annus e ocupat se pri li 
aviones del armé del sud. Hodie il sede in Aden sur li suol de su ovrería inter segas e termo-cruches e 
lamenta pri li ínjustitá sub quel il suffre: II esset ejectet e esset fortiat laborar quam pictero e possessor de un 
kiosk. Solmen in li annu 2006 il esset denov admisset in li unit armé, ma lontan sub su old militari rang. Ma 
pos quelc témpor il forlassat li armé. II dit: "Hay millenes quam yo." Ibrahim Sharqieh del Brooking Institution 
scri que 20.000 militares del sud esset desingageat pos li derute del sud. Employates del state esset 
demisset, li fabricas esset cludet. On asserte que li suol esset distribuet durant li privatisation inter li victoriosi 
generales del nord. Quande ante du annus li revolte contra presidente Saleh comensat, li sud solidarisat se 
con it in un rar moment del concordie. Ma tande evenit que General Ali Mohsen al-Ahmar, un stratego e 

comandante del nord in li guerre intern, declarat se al protector del revolution, suportat de radical cheiks, 
queles antey hat imposit fatwas contra li sud. 

Abdel Karim al-lryani, sam quam su nevo Abdul-Ghani, es un membre de un old dinastie de politicos, támen 
espera que eveni li marvel de un acorde. Li oldon directe li Comité por li Preparation de un Dialog National", 
quel intende reunir ye li 18-im de marte omni partises del conflicte a un table por debattar pri li futur state. Li 
central tema es: Li relation inter nord e sud, capital e periferie, centralisme e federalisme. Li politico di que 
nov comissiones deve indemnisar li homes in li sud pro li rapte del suol e reemployar persones queles esset 
demisset. Anc pro to on successat plenar 60 del 85 por li sud reservat sedes al dialog-table. "Li radical 
secessionistes ne va partiprender, ma per to ili damagea se solmen self." II save li dúbites, li max mult 
yemenites da al projecte poc chances. Si li dialog ne resulta durant li tri mensus adminim in li conturas de un 
nov constitution, to vell esser "plu quam catastrofal", il confesse. 



Amasse-demonstration del sud-yemenesi movement Hirak 


Li politico pensa que li ver culpabiles es in Sanaa ma anc éxter li land: Iran instiga li odie contra li sud. Li 
reproches es old e ili ne es pruvat, ma ili es usabil e por li islamistes e por li old regíme. Si it vell esser 
electiones li islamist partise vell devenir probabilmen li max fort partise - anc pro li timore contra extern 
interferentie. Ja nu li islamistes controla li guvernament e conquesta institutiones. Li oficiarios del Islah 
insulta li conductores de Hirak quam "criminardes". II di que li socialistic Yemen esset un ateistic nest por 
terroristes e li movement por li índependentie es "li max grand menacie por li pace mundal". 

Solmen: Li oficiarios de Hirak di lu sam pri li islamistes. Li capabilitá de Yemen evita li efusion de sangue per 
babillada e compromisses vale quam su max grand avantage. Rarmen on besonat it tam urgentmen quam 
hodie. 

(Suddeutsche Zeitung 9im/10-im de marte 2013, p. 11 de S. Zekri) 

INTERLINGUE IN CIFFRES 



Númere del articules in li lE-Wikipedie ( 17im de octobre 2013): 2121 

Númere del membres in li Interlingue-Occidental gruppe de Facebook (17im de octobre 2013): 60 
Númere de frases in Interlingue sur li internet-págine Tatoeba: 687 (67-esim rang inter 132 lingues) 


QUELC LIGAMENTES DE INTERLINGUE-OCCIDENTAL IN Ll INTERNET 

Interlingue Union: Li internet-págine del organisation oficial de Interlingue http://www.interlinaue.org/ 

Li gruppe de Interlingue-Occidental che Facebook http://www.facebook.com/groups/403123056383240/ 
Li Yahoo Gruppe de Interlingue-Occidental http://de.groups.yahoo.com/group/interlingue-occidental/ 

Li Interlingue Wikipedie http://ie.wikipedia.org 

Blog de Thomas Schmidt in Interlingue http://interlinaue.bloaspot.com/ 

Cosmoglotta. Modern numerós del organ del Interlingue Union http://cosmoalotta.narod.ru/ 

Archive Cosmoglotta. http://www.interlingue.org/cmg/index.html 

Occidentalitá. Li blog de Sebastian Hartwig con audio-dossieres. http://www.occidentalita.blogspot.com 
Puellelles. Blog de Michelle in Interlingue http://puellesses.wordpress.com/ 


IE MUNDE 

Redaction: Thomas Schmidt 
Contributiones de: Thomas Schmidt, Michelle 
Corecturas: Bedrich Plavec, Erich Werner 

